[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 1.4.2008

KOM(2008) 163 endelig

2005/0183 (COD)

KOMMISSIONENS UDTALELSE i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning til forslag til

EUROPA-PARLAMENTETS OG RÅDETS DIREKTIV om luftkvaliteten og renere luft i Europa

OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

2005/0183 (COD)

KOMMISSIONENS UDTALELSEi henhold til EF-traktatens artikel 251, stk. 2, tredje afsnit, litra c),om Europa-Parlamentets ændringsforslagtil Rådets fælles holdning tilforslag til

EUROPA-PARLAMENTETS OG RÅDETS DIREKTIV om luftkvaliteten og renere luft i Europa

1. Baggrund

Procedure

- Den 21. september 2005 forelagde Kommissionen et forslag til Europa-Parlamentets og Rådets direktiv om luftkvaliteten og renere luft i Europa[1] til vedtagelse efter proceduren med fælles beslutningstagning i henhold til EF-traktatens artikel 251.

- Det Europæiske Økonomiske og Sociale Udvalg afgav sin udtalelse den 17. maj 2006.

- Europa-Parlamentets vedtog sin holdning ved førstebehandlingen den 26. september 2006

- Rådets fastlagde sin fælles holdning den 25. juni 2007.

- Europa-Parlamentet vedtog sin holdning ved andenbehandlingen den 11. december 2007.

2. Formålet med forslaget

Luftforurening har meget omfattende negative virkninger for sundheden. I henhold til de nyeste videnskabelige og sundhedsmæssige resultater, der blev fremlagt i Kommissionens meddelelse om en temastrategi for luftforurening[2], er udsættelse for fine partikler PM2.5 i luften alene ansvarlig for en forkortelse på 8 måneder af den statistiske forventede levetid for EU-borgere. Kommissionen indfører derfor i sit forslag specifikke miljøstandarder for fine partikler PM2.5 i luften. Gennemførelsen heraf skulle bidrage væsentligt til at nå målsætningen for temastrategien for luftforurening, der er at reducere antallet af tabte leveår i Europa forårsaget af partikler med 47 % i perioden fra 2000 til 2020.

Som opfølgning på Kommissionens tiltag for "bedre regulering" går Kommissionens forslag til et direktiv om luftforurening og renere luft i Europa videre med sammenlægningen af bestemmelserne i rammebestemmelserne og de tre datterdirektiver om luftkvaliteten og Rådets beslutning om informationsudveksling til et enkelt direktiv med henblik på at forenkle, strømline og reducere omfanget af den gældende lovgivning. Desuden revideres de gældende bestemmelser i forslaget, således at medlemsstaternes erfaringer indarbejdes. Forslaget har til formål:

1) at indføre specifikke overvågningskrav og nye miljømål for de fine partikler PM2.5

2) at gøre gennemførelsen mere fleksibel ved under bestemte forhold, der skal godkendes af Kommissionen, at tillade en forlængelse af fristerne for opnåelse af bestemte grænseværdier, såsom for PM10 og nitrogendioxid

3) at give medlemsstaterne mulighed for at målrette deres bestræbelser ved at tillade dem at fratrække de naturlige bidrag, når de vurderer overensstemmelsen med grænseværdierne.

3. KOMMISSIONENS BEMÆRKNINGER

3.1. Generelt

På plenarmødet den 11. december 2007 vedtog Europa-Parlamentet en kompromispakke bestående af 26 ændringer, som var blevet aftalt med Rådet med henblik på at nå til enighed under andenbehandlingen.

Kommissionen accepterer alle ændringerne. Indgåelsen af kompromispakken blev fremmet ved, at Kommissionen vedtog erklæringen om de fællesskabsforanstaltninger, der er nødvendige for at mindske emissionerne ved kilden (jf. bilaget).

3.2. Ændret forslag

Under henvisning til EF-traktatens artikel 250, stk. 2, ændrer Kommissionen sit forslag som angivet i det foregående.

BILAG

KOMMISSIONENS ERKLÆRING, SOM LEDSAGER VEDTAGELSEN AF DET NYE DIREKTIV OM LUFTKVALITETEN OG RENERE LUFT I EUROPA

Kommissionen noterer sig teksten til direktivet om luftkvalitet og renere luft for Europa, som Rådet og Europa-Parlamentet har vedtaget. Kommissionen konstaterer navnlig, at Europa-Parlamentet og medlemsstaterne i direktivets artikel 22, stk. 4, og betragtning 16 tillægger fællesskabsforanstaltninger til bekæmpelse af luftforurenende emissioner ved kilden stor betydning.

Kommissionen er klar over, at emissionerne af skadelige luftforurenede stoffer skal mindskes, hvis der skal gøres væsentlige fremskridt hen imod de mål, der er opstillet i det sjette miljøhandlingsprogram. Kommissionens meddelelse om en temastrategi for luftforurening opstiller et stort antal mulige fællesskabsforanstaltninger. Der er siden vedtagelsen af strategien gjort betydelige fremskridt med gennemførelsen af disse og andre foranstaltninger:

- Rådet og Parlamentet har allerede vedtaget ny lovgivning, der begrænser udstødningen fra lette personbiler og lette erhvervskøretøjer

- Kommissionen har vedtaget et forslag til ny lovgivning med sigte på at effektivisere Fællesskabets lovgivning om industriemissioner, herunder fra intensive landbrugsanlæg, og foranstaltninger med specielt sigte på mindre industrielle forbrændingskilder

- Kommissionen har vedtaget et forslag til ny lovgivning med sigte på at begrænse udstødningen fra motorer på tunge erhvervskøretøjer.

- For 2008 har Kommissionen planer om nye lovgivningsforslag, som:

- yderligere vil mindske medlemsstaternes tilladte nationale emissioner af vigtige forureningsstoffer

- vil mindske emissionerne fra benzinpåfyldning ved tankstationer

- vil skærpe reglerne om svovlindholdet i brændstoffer, herunder skibsbrændstoffer

- Der gøres også forberedelser til at undersøge muligheden for:

- at forbedre miljødesign og mindske emissionerne fra varmtvandskedler og vandvarmere til husholdningsbrug

- at mindske indholdet af opløsningsmidler i malinger, lakker og produkter til autoreparationslakering

- at mindske udstødningen fra mobile ikke-vejgående maskiner og derved maksimere fordelen ved lavere svovlindhold i brændstoffer til sådanne maskiner, som allerede foreslået af Kommissionen.

- Kommissionen vil endvidere inden for rammerne af Den Internationale Søfartsorganisation (IMO) fortsat slå til lyd for mærkbare reduktioner i emissionerne fra skibe og har forpligtet sig til at fremsætte forslag til fællesskabsforanstaltninger, hvis IMO ikke som forudset fremsætter tilstrækkeligt ambitiøse forslag i 2008.

Kommissionen holder imidlertid fast på sit initiativ om bedre lovgivning og kravet om, at nye forslag underbygges af en omfattende vurdering af virkninger og fordele. I overensstemmelse med traktaten om oprettelse af Det Europæiske Fællesskab vil Kommissionen derfor fortsat vurdere, om det er nødvendigt at fremsætte nye lovgivningsforslag, idet den forbeholder sig ret til at afgøre, hvorvidt og hvornår det vil være hensigtsmæssigt at forelægge sådanne forslag.

[1] KOM(2005) 447 endelig.

[2] KOM(2005) 446.